પ્રેમનું પ્લાનિંગ ન હોય. આનંદની એપોઇન્ટમેન્ટ ન હોય. મજાની યોજના ન હોય. ઉત્સાહની રાહ ન હોય. જિંદગી પીપીટી, પાવર પ્રેઝન્ટેશન બનાવીને જીવાતી નથી. એપોઇન્ટમેન્ટ ડાયરીમાં પોતાના માટે એક કલાકનો સમય ફાળવો, પણ એ સમયે મજા આવે એવું જરૂરી નથી. મૂડ તો એની મરજીએ આવે છે. આવે એવો એને જીવી લેવાનો હોય છે. હમણાં નહીં એવું એને કહો તો એ ચાલ્યો જાય છે પછી નવરાં હોઈએ ત્યારે એ આવતો નથી. સંવેદનાઓ તો જ્યારે ખીલે ત્યારે એને માણી લેવાની હોય છે. દિલ ઇશારો આપે ત્યારે એને દાબી ન દો. કોઈ ક્ષણ ઉમદા લાગે ત્યારે એને મહેસૂસ કરી લો.